Առանձին դեպքերում, որոշ աշակերտների՝ ՀՀ-ից բացակայության պատճառով առանձին ամիսների դպրոց չհաճախելու պայմաններում, ուսուցիչները տնօրենների հրահանգներով ոչ միայն չեն արձանագրել նրանց բացակայությունները, այլև ուսումնական գործընթացին այդ աշակերտների մասնակցելու պատրանք ստեղծելու դիտավորությամբ և շահադիտական նկատառումներով դասամատյաններում ենթադրաբար ձևական գնահատականներ են նշանակել, կամ նաև առերևույթ օժանդակել են աշակերտների՝ ավելի բարձր դասարան տեղափոխվելու հարցը լուծելու նպատակով տնօրենների կողմից պաշտոնեական փաստաթղթերում կեղծ տվյալների ներառմանը: Որոշ դեպքերում տնօրենների կողմից դպրոցներում ուսուցչի կամ այլ աշխատակցի հաստիքներին ձևականորեն նշանակվել են անձինք, երբեմն՝ անմիջական հարազատներ, որոնք փաստացի աշխատանքի չեն հաճախել, չեն կատարել իրենց պարտականությունները: Չնայած այդ հանգամանքին՝ նրանց անունով այդ ընթացքում յուրաքանչյուր ամսվա համար, երբեմն նաև առերևույթ պաշտոնական փաստաթղթերի կեղծմամբ, աշխատավարձեր են դուրս գրվել, որոնք կամ յուրացվել են, կամ առձեռն փոխանցվել այդ աշխատանքները փաստացի կատարած այլ անձանց: